text: Skifter fra KIF: Ny profil til SønderjyskE
  28 april 2015 kl. 04.56
  Den 21-årige Jacob Vinholt Pedersen skifter fra KIF Kolding København til SønderjyskE på en kontrakt, der løber til sommeren 2017.
  Ifølge cheftræner Morten Henriksen får man en spiller der matcher klubbens DNA.
  - Jacob Vinholt Pedersen er en spiller, der brænder for at vise sit værd. Han har været en del af ligatruppen i KIF, dog uden at opnå så meget spilletid. Derfor er han også ekstra sulten efter at vise sig frem, og jeg er glad for at vi kan give ham chancen for at komme det næste skridt videre i karrieren, siger Morten Henriksen i en pressemeddelelse.
  Jacob Vinholt Pedersen studerer idræt på universitetet i Odense, og træner desuden på IKA Akademiet i Kolding, hvor han bl.a. er ansvarlig for KIFs U18 drenge.
  Jacob Vinholt Pedersen glæder sig til at komme i gang med den nye sæson og i de nye omgivelser i SønderjyskE.
  - Det har været meget lærerigt at træne sammen med nogle af verdens bedste spillere. Men tiden var inde til at tage det næste skridt, og jeg var ikke i tvivl om at skifte, da klubben præsenterede deres trænings setup og værdier, siger Jacob Vinholt Pedersen.
  